Here is a page extracted from Wikipedia that may contain CSS, HTML, and a lot of unformatted text.

Title: Kaliedātis
Content: Kaliedātis kėtap da kaliedielis, pluotka, pluotkelė, apluotka ī tuokis švėnts papluotis, katra jied par Kūčiu vakarienė. Ana kep ėš kvėitėniu mėltu ėr ondens metala skvarmuo, da ėšpaiša švėntās abruozdielēs, katrėi vaizdoun Jiezaus gėmėma. Sīkēs da liuob ėšrašīs džiuovintās lapās aba rūtu šakalėm.

Kaliedātius kep ė švėntin vėinuolē aba bažninčės. Anūs seniau liuob ėšvežiuotė pu žmuonis zakristėjuons aba vargamistra. Kuokis kaima žmuogos paėms arkli ė pasisodinė̄s bažninčės žmuogu vėsor ėšvežiuos. Pluotkelius laikīs tuokiam koparali. Kaliedātius liuob dalintė ė konings kalieduodams. Žmuonis ož kaliedaiti pėningās aba grūdu saika liuob doutė. Daba kaliedātius žmuonis gaun bažninčiuo.

Kaliedātis īr kap ė bažninčiuo apieruojamas uostėjės atėtėkėms. Anuo dalėnėmasės rēšk meilė, tīroma, skalsa. Ba katalėku tradėcėjės, tas īr ė sena baltu tradėcėjė apieruotė ė dalintėis douna.

Lėg Kūčiu dėinuose kaliedātis nuognē kieravuojams, isokams i švaru abrūsa. Par Kūčiu vakarienė, kap pradiuo vėsi pasimelda, šeimuos tievs jėm kaliedāti ė doud laužtė žmuonā, vuo paskum ė kėtiem, dalindams da palabėn, kū tās gerā pasaka. Paskum kuožnos da terposavi pasilauža kaliedātius. Paprastā kaliedātė paskum da ided ėr i jiedius, īpatingā i grūdus, kas jiedis taipuogė būtom pašvėntints.

Viera
Jiedē